Lev Nussimbaum (17. lokakuuta 1905 Kiova, Venäjän keisarikunta – 27. elokuuta 1942 Positano, Italia) oli juutalaissyntyinen saksan kielellä kirjoittanut kirjailija ja toimittaja. Hän käytti kirjailijanimiä Essad Bey ja Kurban Said. Nussimbaum vietti lapsuusvuotensa Kiovassa ja Bakussa kunnes hän joutui pakenemaan bolsevikkeja vuonna 1920. Nussimbaum asettui asumaan Saksaan ja kääntyi siellä islamin uskoon. Hänen saksankieliset Essad Beyn nimellä julkaistut kirjansa käsittelivät Kaukasiaa, Venäjän imperiumia, Lokakuun vallankumousta, Bakun öljylöytöjä ja islamia. Nykyisin historioitsijat eivät pidä Essad Beyn kirjoissa esitettyjä väitteitä luotettavina. On myös epäilty että tuottelias Essad Bey muokkasi muiden tekijöiden käsikirjoituksia ja julkaisi niitä sitten omissa nimissään.